bakkeforglemmegei
Store norske leksikon,Biologi,Planteriket,Dekkfrøete planter,Tofrøbladete planter,Rubladordenen,Rubladfamilien,Forglemmegeislekta
Bakkeforglemmegei er en ettårig plante i rubladfamilien. Denne arten hører til de småblomstra forglemmegeiartene og kan bli opp til 20 centimeter høy med blomsterkroner som er et par millimeter breie. Bakkeforglemmegei finnes spredt i lavlandet og i kyststrøk i Sør-Norge til Trøndelag.
Utseende Plantene er vanligvis mellom 5 og 20 centimeter høye. Det er en eller to lange, tynne stengler fra bakken. Bladene er butte og har rette hår under. Blomsterkrona har den vanlige himmelblå fargen for forglemmegei med gule skjell ved åpningen til kronrøret. Krona er skålforma og to til tre millimeter i tverrmål. Begeret har fem begertenner som deler begeret om lag halvveis ned. Fruktene er avlange smånøtter som er mellom 1 og 1,5 millimeter lange. I fruktstadiet er fruktskaftet om lag like langt som begeret. Dette er et viktig skille mellom denne arten og de to andre vanlige, små forglemmegeiartene; åkerforglemmegei og dvergforglemmegei, som har henholdsvis lenger eller kortere fruktskaft. Utbredelse Bakkeforglemmegei finnes på tørrbakke. Arten finnes i lavlandet på Østlandet og går inn mot fjelldalene. Videre finnes den i kyst- og fjordstrøk til Nordfjord. Bakkeforglemmegei finnes også i Trøndelag, fra Trondheimsfjorden til Snåsa.Bakkeforglemmegei finnes i Europa, Vest-Asia og Nord-Afrika. Les mer i Store norske leksikon rubladfamilien forglemmegei